Priateľky

Priateľky je slovenský sitcom z dielne televízie Markíza. Prvá séria sa začala nakrúcať vo februári 2008. Zámerom bolo vytvoriť formáty, ktoré by vyplnili 30 minútový slot od pondelka do piatka, a tak popri Susedoch a spolu s Priateľkami vznikla skeč šou Normálna rodinka a Áno, miláčik!. Normálna rodinka nedosahovala priaznivé čísla sledovanosti, a tak ju Markíza nahradila sitcomom Priateľky, ktorý sa tak vysielal dvakrát týždenne. Druhá séria sa po váhaní začala nakrúcať koncom augusta 2008 a vysielala sa od 4. septembra 2008 do 23. decembra 2008, kedy bol odvysielaný posledný diel Priateliek..

 Formát 

Sitcom je o dvoch rozvedených priateľkách, ktorých dospelé deti sa rozpŕchli po svete a každé už má svoj vlastný osud. Pre Kamilu a Denisu sa teda život opäť začína. A s ním návrat do recyklovanej puberty. Jediným záväzkom je pre Denisu jej nadmieru inteligentná osemročná vnučka Vanessa, a pre Kamilu jej nadmieru vitálna a energická osemdesiatročná babička Mária so svojimi manierami a pamäťou ako slon. Obe ženy žijú opäť takmer študentským životom, v rámci ktorého spoločne riešia každodenné problémy, túžby zoznámiť sa, nájsť si partnera, občas aj existenčný problém či rôzne nečakané prekvapenia.

Do ich životov však predovšetkým vstupujú ich bývalí manželia či terajší nápadníci: telocvikár Pavol - bývalý manžel Kamily; kaderník Viktor - Denisin exmanžel a „vzťahový“ manažér, s ktorým vlastní kadernícky salón; šéfkuchár Pišta - neúnavný a zúfalo vytrvalý nápadník Denisy; či ochranca životného prostredia Mireček - „nepoužiteľný“ intelektuál, skalný obdivovateľ Kamily.

 Postavy a obsadenie 

 Denisa Chladná (Marta Sládečková) 

Denisa je energická štyridsiatnička (vek medzi 45 a 46). Je spolumajiteľkou kaderníckeho salónu. Druhým spolumajiteľom je jej bývalý manžel Viktor. Je bláznivá, má rada motorky, nevie variť, čo je pohromou pre jej vnučku, s ktorou žije. Jej dcéra je v Amerike a o vnučku sa stará ako môže. Občas ju predstavuje ako svoju dcéru. Zaujíma sa o ňu kuchár Pišta, ale nemá o neho záujem. Raz stretne taliana - Vincenza, do ktorého sa zamiluje.

 Kamila Škvarková (Zuzana Tlučková) 

Absolútny opak Denisy. Je bývalá učiteľka, pracuje na ministerstve školstva. Je puntičkárka, romantička, až prehnane dbá o svoj zovňajšok, chodí do fitnes centra, podstupuje všelijaké diéty, je zástankyňa bio produktov. Je rozvedená, ale jej bývalý manžel ju stále navštevuje, býva so svojou starou mamou Mery. Jej nápadníkom je neúnavný Mireček.

 Mária „Mery“ Ozubená (Mária Kráľovičová) 

Je vitálna osemdesiatročná dôchodkyňa, stará mama Kamily. Prišla bývať za Kamilou do mesta, je typická Záhoráčka. Kamile pomohla postaviť sa na nohy po rozvode. Je veľká kamarátka s Vanessou a neustále zháňa nového partnera pre Kamilu. Učí sa anglicky a presťahovaním do mesta chytila druhý dych, rada varí.

 Pavol Škvarka (Pavol Topoľský) 

Paľo je bývalý manžel Kamily. Je učiteľom telesnej výchovy na základnej škole, čo sa prejaví snahou o šport. Nie je alkoholik, ale ochotne si pripije s kýmkoľvek a čímkoľvek kedykoľvek. Stále sa zaujíma o Kamilu, tá mu niekedy operie oblečenie, on jej zase všeličo v byte poopravuje. Nevyhýba sa problémom, skôr ich vytvára.

 Vincenzo Giroldini (Ivo Gogál) 

Talian so slovenskými  koreňmi. Elegantný, charizmatický. Je podnikateľ, vlastní firmu na výrobu a predaj žuvačiek a kúpil garsónku v dome na Kvetinkovej ulici. V druhej sérii rozšíri svoje podnikateľské aktivity a otvorí si pizzériu, keďže na Slovensku nikde nerobia pravú taliansku pizzu.
Miluje ženy a sex a dobré jedlo. Je pokojný a dochvíľny. Jeho slabosťou je lakomosť, hoci sa snaží pôsobiť ako grand.

 Viktor (Viktor Horján) 

Je kaderník v kaderníctve, ktoré vlastní spolu s Denisou, svojou bývalou manželkou. Sú dobrí kamaráti a pomáhajú si riešiť aj tie najkomplikovanejšie problémy. Viktor je dobrý „vzťahový manažér“, bútľavá vŕba, vždy vie poradiť – a vo väčšine prípadov dokonca dobre. Je usilovný, nápaditý, skutočný majster.

 Aneta Sekáčová (Zuzana Porubjaková) 

(od druhej série)
Pochádza z východného Slovenska z obce Pčoliné a strávila niekoľko rokov v Anglicku. Prezentuje sa ako odborníčka na nechty a nechtovú kozmetiku s Anglickým know how. Oblieka sa podľa anglických trendov - skombinuje aj nemožné.
Sekáčová je pre niektorých nepriateľom, pre iných mladou šarmantnou susedou, ktorá mužov priťahuje. Pôsobí ako fúria, v skutočnosti ju často trápi, že nie je ostatnými obľúbená. Výstrední ľudia sa priťahujú, takže si rýchlo nájde blízku dušu vo Viktorovi.

 Robo Škvarka (Radoslav Gažo) 

Túžil byť kňazom, no po zážitku osvietenia zistil, že ľuďom môže pomáhať aj inak. Je internetový maniak schopný na webe zistiť čokoľvek, ale nie všetko, čo je na webe platí aj v reálnom živote.
Robo by si rád našiel dievča, ale nevie, či je chyba v ňom alebo v nich. Dostáva rady od širokého okolia, ale často sa zdá, že ho predsa len čaká celibát. Robo má suchý humor a často sarkasticky komentuje dianie v rodine. Jeho úchylkou je internet.

 Úvodná pieseň 

Titulnú pieseň k seriálu Priateľky naspievali dve finalistky televíznej šou Markízy Slovensko hľadá Superstar Dominika Mirgová a Vierka Berkyová.

 Autor hudby: Gabo Dušík
 Autor textu: Stanislav Gurka

 Série 

 Séria Počet častí Pôvodne vysielané Vysielané na Premiéra série Finále série 1 20 13. marec 2008 26. jún 2008 TV Markíza 2 19 4. september 2008 23. december 2008

 Referencie 

Kategória:Slovenské sitkomy
Kategória:Televízne seriály z roku 2008
Kategória:Sitkomy TV Markíza